Diari Oficial de la Generalitat Valenciana


Sumari del DOGV 9983, del 14-11-2024 (2024/11960)

DECRET 166/2024, de 12 de novembre, del Consell, d'aprovació del Reglament orgànic i funcional de la Conselleria d'Educació, Cultura, Universitats i Ocupació.
--------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/11/12/166/dof/vci/html**

### Dades del document

Número de DOGV
:   9983

Data del DOGV
:   14-11-2024

Secció del DOGV
:   I. DISPOSICIONS GENERALS

Número del document
:   2024/11888

CVE
:   IJTV-I-0781-35503

Data del document
:   12-11-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Decret

Anàlisi jurídica

 Descriptors 

:   * Junta Qualificadora de Coneixements de Valencià
    * Conselleria d'Educació, Cultura, Universitats i Ocupació
    * Conselleria d'Educació, Investigació, Cultura i Esport
    * reglament administratiu
    * organització administrativa
    * administració regional
    * legislació
    * institució pública
    * llengua oficial
    * reglament intern
    * cultura regional

El Decret 17/2024, de 12 de juliol, del president de la Generalitat, determina les conselleries en què s'organitza l'Administració de la Generalitat, entre les quals està la Conselleria d'Educació, Cultura, Universitats i Ocupació, amb competències en matèria d'educació, formació professional reglada, ocupacional i contínua, cultura, promoció cultural, patrimoni cultural, universitats, ciència, investigació, política lingüística, intermediació laboral, foment de l'ocupació, cooperativisme i treball.

Així mateix, a través del Decret 19/2024, de 12 de juliol, del president de la Generalitat, es determinen les secretaries autonòmiques de l'Administració del Consell i s'establix que la Conselleria d'Educació, Cultura, Universitats i Ocupació disposarà de quatre secretaries autonòmiques:  la Secretaria Autonòmica d'Educació, la Secretaria Autonòmica de Cultura, la Secretaria Autonòmica d'Universitats i la Secretaria Autonòmica d'Ocupació.

Finalment, el Decret 81/2024, de 12 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, preveu l'estructuració de la Conselleria d'Educació, Cultura, Universitats i Ocupació en tres nivells: nivell superior i nivell directiu, de conformitat amb el que es preveu en el decret mencionat, i el nivell administratiu. En este sentit, el decret indica que, amb posterioritat a l'aprovació del Reglament orgànic i funcional de la Conselleria d'Educació, Cultura, Universitats i Ocupació mitjançant el decret del Consell, el nivell administratiu es desplegarà en la corresponent orde.

En compliment d'este nou marc normatiu i competencial i de conformitat amb el que es preveu en l'article 7 del Decret 17/2024, de 12 de juliol, del president, es procedix a l'aprovació del Reglament orgànic i funcional de la Conselleria d'Educació, Cultura, Universitats i Ocupació, que determina les competències que s'atribuïxen als òrgans superiors i centres directius que la componen.

Per tot això, de conformitat amb el que establixen els articles 28.f i 64 de la Llei 5/1983, de 30 de desembre, del Consell, a proposta del conseller d'Educació, Cultura, Universitats i Ocupació, i amb la deliberació prèvia del Consell, en la reunió de 12 de novembre de 2024,

DECRETE

**TÍTOL I**

**Disposicions generals**

*Article 1. Competències de la Conselleria d'Educació, Cultura,  Universitats i Ocupació*

1. La Conselleria d'Educació, Cultura, Universitats i Ocupació és el departament del Consell al qual correspon exercir les competències d'educació, formació professional reglada, ocupacional i contínua, cultura, promoció cultural, patrimoni cultural, universitats, ciència, investigació, política lingüística, intermediació laboral, foment de l'ocupació, cooperativisme i treball.

2. Territorialment, la Conselleria s'organitza en servicis centrals, que estenen la seua competència a tot l'àmbit de la Comunitat Valenciana i a les direccions territorials amb competència en el seu propi àmbit territorial.

*Article 2. Òrgans superiors i centres directius*

La Conselleria d'Educació, Cultura, Universitats i Ocupació, davall l'autoritat de la persona titular de la Conselleria, està integrada pels òrgans superiors i pels centres directius següents:

1. Secretaria Autonòmica d'Educació

2. Secretaria Autonòmica de Cultura

3. Secretaria Autonòmica d'Universitats

4. Secretaria Autonòmica d'Ocupació

5. Subsecretaria

6. Direcció General de Personal Docent

7. Direcció General de Centres Docents

8. Direcció General d'Ordenació Educativa i Política Lingüística

9. Direcció General d'Innovació i Inclusió Educativa

10. Direcció General de Formació Professional

11. Direcció General de Cultura

12. Direcció General de Patrimoni Cultural

13. Direcció General d'Universitats

14. Direcció General de Ciència i Investigació

15. Direcció General de Treball, Cooperativisme i Seguretat Laboral

16. Direcció General d'Infraestructures Educatives

*Article 3. Substitucions*

En els casos d'absència o malaltia de la persona titular del departament, serà aplicable el que disposa l'apartat 1.i) de l'article 12 de la Llei 5/1983, de 30 de desembre, del Consell. Fins que es resolga la substitució, les competències d'aquell o aquella com a titular del departament seran exercides temporalment pels titulars de les secretaries autonòmiques, subsecretaria o direccions generals, a excepció de les que li corresponen com a membre del Consell, seguint l'orde de prelació previst en l'article 2 del present reglament.

Esta orde serà aplicable, així mateix, a l'efecte de substitució, per a les secretaries autonòmiques, subsecretaria i direccions generals. El que establixen els paràgrafs anteriors s'entén sense perjuí del que, si és el cas, dispose la persona titular de la Conselleria a través d'una resolució.

**TÍTOL II**

**Estructura i competències dels òrgans superiors i directius**

CAPÍTOL I

*La persona titular de la Conselleria i òrgans de suport*

*Article 4. Atribucions de la persona titular de la Conselleria*

1. El conseller o consellera de la Conselleria d'Educació, Cultura, Universitats i Ocupació és l'autoritat superior de la Conselleria, i exercix totes les atribucions conferides per la llei del Consell, així com qualsevol altra que li atorgue l'ordenament jurídic en l'àmbit competencial assignat a la Conselleria.

2. La persona titular de la Conselleria, davall la superior autoritat del Consell, assumix la representació orgànica de la Conselleria d'Educació, Cultura, Universitats i Ocupació davant de qualsevol classe d'institucions públiques i privades.

*Article 5. Gabinet de la persona titular de la Conselleria*

1. El Gabinet de la persona titular de la Conselleria és la unitat de suport, assessorament i assistència immediata a esta, de qui depén directament.

2. El Gabinet de la persona titular de la Conselleria té a càrrec seu el manteniment de les relacions de la persona titular del departament amb els alts òrgans i institucions de la Generalitat, de l'Estat i d'altres administracions públiques, així com l'exercici de totes les funcions que se li encomanen.

*Article 6. El Consell de Direcció*

1. El Consell de Direcció és l'òrgan col·legiat d'assessorament i assistència a la persona titular de la Conselleria en l'elaboració, coordinació i execució del programa d'actuacions del departament. Davall la seua presidència, el Consell de Direcció està integrat pels titulars de les secretaries autonòmiques, de la subsecretaria, de les direccions generals i del Gabinet, que exercirà la Secretaria.

2. A les sessions del Consell de Direcció podran assistir, a més, les persones responsables de centres, òrgans, unitats o ens adscrits al departament quan la persona titular de la Conselleria ho considere convenient.

3. La persona titular de la Conselleria pot acordar, sempre que ho considere convenient, la constitució d'altres òrgans o comissions de caràcter consultiu i d'assessorament per a matèries concretes o assumptes específics, amb la composició que en cada cas es determine.

CAPÍTOL II

*Les secretaries autonòmiques*

Secretaria Autonòmica d'Educació

*Article 7. Secretaria Autonòmica d'Educació*

1. La Secretaria Autonòmica d'Educació és l'òrgan superior de la Conselleria d'Educació, Cultura, Universitats i Ocupació que assumix, davall la superior direcció de la persona titular de la Conselleria, les competències que li atribuïx l'article 68 de la Llei del Consell en matèria de política educativa, formació professional, política lingüística, personal docent, personal no docent d'atenció educativa en centres docents i foment de la participació dels diferents sectors de la comunitat educativa. Així mateix, assumix directament la superior direcció de la inspecció educativa, la formació del professorat i la negociació amb les persones representants dels diferents sectors de la comunitat educativa.

2. En el marc de les competències mencionades, assumirà l'assessorament, suport i l'assistència tècnica en matèria de formació del professorat, així com la coordinació i gestió del registre i l'acreditació docent. També planificar, elaborar, organitzar i executar programes d'activitats de formació del professorat.

3. De la Secretaria Autonòmica d'Educació depenen els centres directius següents:

a) Direcció General de Personal Docent

b) Direcció General de Centres Docents

c) Direcció General d'Ordenació Educativa i Política Lingüística

d) Direcció General d'Innovació i Inclusió Educativa

e) Direcció General de Formació Professional

*Article 8. Direcció General de Personal Docent*

La Direcció General de Personal Docent exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de planificació, programació, disseny, proposta i execució de la política de personal, excepte en aquelles matèries atribuïdes a la conselleria amb competència en administració pública. Entre altres, exercirà les següents competències:

a) Exercir la direcció del personal docent dependent de la Conselleria, així com les competències de proposta a la Subsecretaria en matèria de personal no docent d'administració i servicis dels centres i servicis educatius.

b) Crear, modificar i suprimir els llocs de treball de les plantilles del personal docent dels centres, i dels servicis educatius, dels llocs d'assessors tècnics docents i coordinadors tècnics docents, i dels llocs d'assessors de formació; així com l'elaboració, aprovació i publicació de les plantilles de personal docent dels esmentats llocs, centres i servicis.

c) Gestionar i actualitzar el Registre de personal docent no universitari, sense perjuí de les competències que tinguen encomanades altres òrgans o departaments de la Generalitat.

d) Elaborar i proposar per a la seua aprovació l'oferta d'ocupació pública de personal docent, així com dictar totes les resolucions i actes administratius que es requerisquen en els procediments selectius per a l'ingrés en la funció pública docent no universitària, excepte la convocatòria i l'aprovació de les bases, que es realitzarà per orde de la persona titular de la Conselleria.

e) Establir les condicions tecnicopedagògiques que ha de reunir el personal docent públic dels nivells no universitaris.

f) Convocar, gestionar i resoldre els procediments per a la provisió de llocs de treball de caràcter docent que depenguen de la Conselleria.

g) Estudiar, proposar i desenrotllar mesures que tendisquen a la millora de les condicions de treball i de la productivitat, sense perjuí de les atribucions que corresponguen als òrgans competents en matèria de funció pública.

h) Exercir les facultats disciplinàries respecte del personal docent dependent de la Conselleria, excepte les que l'ordenament jurídic atribuïx a altres òrgans.

i) Elaborar, emetre informe i proposar els projectes de disposicions, perquè siguen aprovats per l'òrgan competent, en matèria de règim jurídic de la funció pública docent no universitària.

j) Gestionar i mantindre les relacions per a assumptes de personal amb les organitzacions sindicals i els òrgans de representació del personal docent.

k) Qualsevol altra que li encomane la persona titular de la Conselleria o li conferisquen les disposicions vigents.

*Article 9. Direcció General de Centres Docents*

1. La Direcció General de Centres Docents exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de centres docents i servicis educatius, a excepció dels ensenyaments artístics superiors i els de formació professional, així com la planificació educativa ordinària; tot això, referit a Educació Infantil, Educació Primària, Educació Secundària Obligatòria, Batxillerat, Educació a Distància, Educació de Persones Adultes i ensenyaments de règim especial. Entre altres, exercirà les següents competències:

a) Proposar l'ordenació del règim jurídic, administratiu i econòmic dels centres docents no universitaris i la dotació dels mitjans materials dels centres i dels servicis de suport educatiu.

b) Planificar la xarxa de centres educatius d'acord amb les necessitats d'escolarització, així com l'ordenació i l'execució d'actuacions relatives al transport i menjador escolar, servicis escolars, escola-llar i altres de naturalesa anàloga.

c) La proposta d'autorització, reconeixement, homologació, transformació, modificació o supressió de centres educatius privats.

d) La tramitació, la proposta i la gestió dels concerts educatius amb els titulars dels centres privats.

e) El registre dels centres educatius, així com l'autorització i supressió dels ensenyaments que s'han d'impartir en els centres públics i privats.

f) Ordenar l'oferta educativa en cada curs escolar, establir els processos d'admissió de l'alumnat en tots els ensenyaments i coordinar els processos d'atenció a l'alumnat i les seues famílies.

g) L'edició, la gestió i el registre de l'historial acadèmic de l'alumnat i, si és el cas, dels llibres d'escolaritat acreditatius dels estudis dels diferents nivells i etapes.

h) L'expedició de títols i diplomes acadèmics i professionals d'ensenyaments no universitaris, la competència dels quals li corresponga. Gestió del registre dels títols acadèmics i professionals de la Comunitat Valenciana.

i) La gestió en matèria de beques i ajudes a l'estudi no universitari, així com les ajudes i subvencions a concedir, dins de l'àmbit funcional d'esta direcció general.

j) Estudiar, elaborar i proposar les condicions tecnicopedagògiques que ha de reunir l'equipament escolar i el material didàctic.

k) Planificar, organitzar i gestionar l'Educació a Distància i emetre informes sobre la seua autorització.

l) Qualsevol altra que li encomane la persona titular de la Conselleria o li conferisquen les disposicions vigents.

2. El Centre Específic d'Educació a Distància s'adscriu orgànicament a la Direcció General de Centres Docents.

*Article 10. Direcció General d'Ordenació Educativa i Política Lingüística*

La Direcció General d'Ordenació Educativa i Política lingüística exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria d'ordenació acadèmica, i la proposta de mesures, iniciatives i actuacions per a la millora de la qualitat de l'educació; així com, en matèria de política lingüística, la traducció i correcció de textos, i la gestió del multilingüisme en l'àmbit dels ensenyaments no universitaris. Entre altres, exercirà les següents competències:

a) Ordenar els ensenyaments que oferix el sistema educatiu, a excepció de l'ensenyament universitari, la formació professional, els ensenyaments de règim especial i els ensenyaments artístics superiors, així com adaptar l'ordenació acadèmica a les diferències individuals de l'alumnat.

b) Elaborar els currículums educatius i establir els criteris per a impartir-los en els centres docents dels ensenyaments a què es referix l'apartat anterior.

c) Promoure l'elaboració de materials didàctics i de suport al professorat i a les famílies de l'alumnat.

d) Oferir en els centres docents el suport i l'assessorament tècnic necessari en les actuacions relatives a l'experimentació, l'aplicació, el desenrotllament i la millora del plurilingüisme, així com la seua avaluació amb la finalitat de realitzar les propostes de millora necessàries.

e) Estudiar, proposar i executar plans d'actuació per a garantir la plena efectivitat de la cooficialitat del valencià i del castellà en el sistema educatiu, així com dissenyar, promocionar, assessorar i informar, amb caràcter previ, els programes d'educació plurilingüe en els nivells no universitaris i les sol·licituds d'exempció del valencià.

f) Dirigir, analitzar, coordinar i executar la política lingüística d'acord amb la planificació lingüística de la Generalitat i amb la normativa legal vigent.

g) Impulsar els treballs i les actuacions establits en el Pla d'acompanyament lingüístic al personal de l'Administració de la Generalitat i la coordinació institucional d'este, sense perjuí de les competències que puguen correspondre a altres òrgans de l'Administració de la Generalitat en esta matèria.

h) Informar, proposar i, si correspon, elaborar els projectes de normes i disposicions relacionades amb la política lingüística, amb la normalització, la promoció i el foment de l'ús del valencià i la gestió del multilingüisme, i emetre informe sobre els projectes normatius de caràcter general que es relacionen i que siguen promoguts per les diverses conselleries i òrgans dependents de l'Administració de la Generalitat.

i) Articular la coordinació de les actuacions que, en matèria de política lingüística, duu a terme la Generalitat.

j) Dirigir, coordinar i gestionar els registres de certificacions de llengües i regular els certificats acreditatius de competències lingüístiques obtinguts en el sistema educatiu valencià, públic o mantingut amb fons públics.

k) Validar l'acreditació de la competència lingüística de les titulacions i certificats emesos per diferents entitats públiques i privades que s'adeqüen al model establit en el MECRL, per mitjà de la Comissió de Competències Lingüístiques.

l) Coordinar els programes europeus de foment de la diversitat cultural i lingüística entre la població adulta.

m) Elaborar l'estadística educativa no universitària.

n) Qualsevol altra que li encomane la persona titular de la Conselleria o li conferisquen les disposicions vigents.

*Article 11. Direcció General d'Innovació i Inclusió Educativa*

La Direcció General d'Innovació i Inclusió Educativa exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria d'innovació i inclusió educatives i l'avaluació general del sistema educatiu quant als ensenyaments no universitaris, així com l'anàlisi dels seus resultats. Entre altres, exercirà les següents competències:

a) Proposar, dissenyar, coordinar i executar programes, projectes i qualsevol tipus d'actuació que tinga com a fi la innovació curricular, metodològica, didàctica i d'organització en els centres docents i que implique diferents agents de la comunitat escolar.

b) Fomentar l'aplicació dels principis d'equitat i excel·lència en el sistema educatiu, implementant els sistemes de gestió i altres mesures que contribuïsquen a la seua millora contínua.

c) Dissenyar i realitzar l'avaluació general del sistema educatiu no universitari, sense perjuí de les competències atribuïdes a altres òrgans directius.

d) Ordenar i gestionar l'orientació educativa i professional, així com el suport als centres educatius i altres organismes amb competències en esta matèria.

e) Promoure, dissenyar, implementar i coordinar mesures que propicien la millora del clima escolar i de l'educació en igualtat.

f) Promoure l'elaboració de materials didàctics i de suport en matèria d'educació inclusiva, tant per al professorat com per a les famílies de l'alumnat.

g) Exercir les competències de proposta, gestió i execució del personal no docent d'atenció educativa en centres docents, així com proposar la provisió de llocs de treball de personal no docent d'atenció educativa dels centres i servicis educatius, d'acord amb la planificació prevista, en concret, personal educador d'educació especial, fisioterapeutes i personal educador d'educació infantil, i intèrprets de la llengua de signes destinats al suport de la inclusió educativa excepte en aquells aspectes que siguen atribuïts a la conselleria amb competències en matèria de funció pública.

h) Proposar la creació, modificació i supressió dels llocs de treball de personal no docent d'atenció educativa en centres docents.

i) Promoure, dissenyar, implementar i coordinar mesures de prevenció i intervenció davant els conflictes i la promoció de la convivència.

j) Qualsevol altra que li encomane la persona titular de la Conselleria o li conferisquen les disposicions vigents.

*Article 12. Direcció General de Formació Professional*

1. La Direcció General de Formació Professional exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de formació professional en tots els seus àmbits en coordinació amb els centres directius i entitats que impartisquen formació professional contínua i ocupacional. Entre altres, exercirà les següents competències:

a) L'ordenació i gestió de la formació professional.

b) Col·laborar amb altres administracions, institucions i organismes que tinguen algun tipus de responsabilitat en la formació professional.

c) Promoure el desenrotllament de la formació professional, adequant-la a les necessitats socioproductives, amb la finalitat de donar resposta al teixit productiu de la Comunitat Valenciana i elevar els nivells d'ocupabilitat.

d) Promoure els convenis de col·laboració amb altres administracions públiques, associacions empresarials, universitats i altres institucions o entitats per a la implantació i el desenrotllament de la formació professional.

e) Certificar l'acreditació d'unitats de competència incloses o no en títols de Formació Professional i certificats de professionalitat.

f) Certificar les habilitacions de qui exercix de personal assessor i avaluador en el marc dels procediments d'avaluació i acreditació de competències professionals adquirides per les persones a través de l'experiència laboral o de vies no formals de formació.

g) Gestionar els programes educatius de la Unió Europea en l'àmbit funcional de la Direcció General de Formació Professional.

h) Qualsevol altra que li encomane la persona titular de la Conselleria o li conferisquen les disposicions vigents.

Secretaria Autonòmica de Cultura

*Article 13. Secretaria Autonòmica de Cultura*

1. La Secretaria Autonòmica de Cultura és l'òrgan superior de la Conselleria d'Educació, Cultura, Universitats i Ocupació que assumix, davall la superior direcció de la persona titular de la Conselleria, les competències que li atribuïx l'article 68 de la Llei del Consell, en matèria de proposta i execució de la política cultural relativa a teatre, música, cinema, dansa, circ, exposicions i museus, llibre, biblioteques, arxius, patrimoni cultural valencià, gestió de les infraestructures culturals, mecenatge i ajudes i subvencions de l'àmbit cultural, així com l'autorització de l'ocupació temporal de béns immobles, de caràcter cultural, adscrits a la Conselleria. Així mateix, se li atribuïx la coordinació, supervisió i control de les entitats, organismes, fundacions i consorcis que integren el sector públic instrumental cultural de la Generalitat, així com les competències de l'Oficina de Mecenatge.

2. De la Secretaria Autonòmica de Cultura depenen els centres directius següents:

a) Direcció General de Cultura

b) Direcció General de Patrimoni Cultural

*Article 14. Direcció General de Cultura*

La Direcció General de Cultura exercix les competències previstes en l'article 70 de la Llei del Consell, i les altres previstes en l'ordenament jurídic en matèria de conservació, protecció, enriquiment, difusió i foment de la cultura, especialment les polítiques de foment del llibre i la lectura; impuls i investigació de les tradicions i institucions tradicionals del poble valencià; patrimoni bibliogràfic, gestió de biblioteques, i arxius. Entre altres, exercirà les competències següents:

a) La promoció, difusió, protecció i foment de la política cultural valenciana, en les matèries de la seua competència i en coordinació i davall la superior direcció de la Secretaria Autonòmica.

b) El desenrotllament i estudi de les tradicions del poble valencià, així com l'impuls de les tradicions i institucions tradicionals.

c) La promoció i ajuda a la creació literària, a l'activitat editorial valenciana i a totes les manifestacions de caràcter anàleg que es desenrotllen en l'àmbit de la Comunitat Valenciana.

d) La proposta de convocatòria d'ajudes, subvencions i beques en matèria de promoció cultural, del llibre, la lectura, biblioteques, hemeroteques, arxius i tradicions i institucions tradicionals del poble valencià, així com la gestió d'estes.

e) L'estudi, enriquiment, conservació i restauració del patrimoni bibliogràfic i documental de la Comunitat Valenciana, així com l'exercici de les facultats per a la seua vigilància i tutela, inclòs el règim sancionador, d'acord amb el que es preveu en l'ordenament jurídic.

f) L'exercici de les competències en matèria de manteniment, custòdia, exhibició, investigació i digitalització de tots els arxius de la Generalitat, de l'Arxiu Històric de la Comunitat Valenciana, de l'Arxiu del Regne i de la resta d'arxius de titularitat estatal gestionats per la Conselleria.

g) L'exercici de les funcions assignades al departament en matèria de depòsit legal i del registre de la propietat intel·lectual de la Comunitat Valenciana.

h) La coordinació, seguiment i avaluació en l'àmbit de les arts escèniques, musicals i audiovisuals.

i) Qualsevol altra competència que li atribuïsquen les disposicions vigents o li encomanen les persones titulars de la Conselleria o de la Secretaria Autonòmica de Cultura de la qual depén.

Dependrà funcionalment de la Direcció General el personal de l'Administració de la Generalitat que realitza les competències d'arxiu.

*Article 15. Direcció General de Patrimoni Cultural*

La Direcció General de Patrimoni Cultural assumix les competències previstes en l'article 70 de la Llei del Consell, i les altres previstes en l'ordenament jurídic en matèria de conservació, protecció, enriquiment, restauració, difusió i foment del patrimoni cultural valencià, tant moble com immoble; museus i suport tècnic. Entre altres, exercirà les competències següents:

a) La protecció, difusió, enriquiment, estudi i la investigació, conservació i restauració dels béns integrants del patrimoni cultural valencià, tant moble com immoble i immaterial, així com la promoció, planificació i difusió del seu coneixement i la incorporació d'estos a usos actius, respectuosos i adequats a la seua naturalesa, sense perjuí de les competències atribuïdes als ens públics adscrits a la Conselleria.

b) L'exercici de les facultats de vigilància i tutela legal del patrimoni cultural valencià, conforme amb el que es preveu en l'ordenament jurídic.

c) L'elaboració i manteniment de l'inventari general del patrimoni cultural valencià.

d) La proposta de creació, gestió i regulació de museus i altres centres de depòsit cultural, excepte els adscrits a altres òrgans superiors o directius de la conselleria.

e) La proposta de convocatòries d'ajudes i subvencions en matèria de patrimoni cultural valencià, així com la gestió d'estes.

f) La internacionalització de la difusió, intercanvi i coneixement del nostre patrimoni historicoartístic material i immaterial.

g) La coordinació i difusió de la xarxa de museus valencians a través d'aplicacions accessibles i l'ús de les noves tecnologies.

h) L'impuls i la coordinació de la relació entre tots els espais museístics de la Comunitat Valenciana.

i) Qualsevol altra competència que li atribuïsquen les disposicions vigents o li encomanen les persones titulars de la conselleria o de la secretaria autonòmica de la qual depén.

Secretaria Autonòmica d'Universitats

*Article 16. Secretaria Autonòmica d'Universitats*

1. La Secretaria Autonòmica d'Universitats exercix les funcions que se li atribuïxen en l'article 68 de la Llei 5/1983, de 30 de desembre, del Consell, en matèria d'universitats, ciència i investigació.

2. De la Secretaria Autonòmica d'Universitats depenen els següents centres directius:

a) Direcció General d'Universitats

b) Direcció General de Ciència i Investigació

*Article 17. Direcció General d'Universitats*

La Direcció General d'Universitats exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de formulació, execució i seguiment de la política universitària i de formació superior; regulació i gestió administrativa de les competències de la Generalitat relatives a universitats, centres, estructures i ensenyaments universitaris; foment i desenrotllament del sistema universitari valencià i impuls de la seua qualitat, competitivitat i internacionalització; promoció de l'accés als estudis superiors; mapa de titulacions del sistema universitari valencià; proposta del model de finançament universitari i de les taxes acadèmiques universitàries i d'estudis superiors; avaluació i prospectiva, i ensenyaments artístics superiors. Entre altres, exercirà les següents competències:

a) Elaborar els estudis per a la formulació, execució i seguiment de la política universitària, de manera que, respectant l'autonomia universitària, responga a les necessitats socials, econòmiques, acadèmiques i científiques de la Comunitat Valenciana, especialment a fi d'afavorir la generació d'ocupació.

b) Impulsar, fomentar i desenrotllar el Sistema Universitari Valencià, promovent-ne l'excel·lència, competitivitat i internacionalització, en el marc de la Llei 4/2007, de 9 de febrer, de la Generalitat, de Coordinació del Sistema Universitari Valencià, i de la normativa que la desplegue o complemente.

c) Impulsar i tramitar les propostes d'autorització de competència de la Generalitat en relació amb les universitats, centres, estructures i ensenyaments universitaris en l'àmbit de la Comunitat Valenciana i del Sistema Universitari Valencià, quan no es trobe atribuïda a les mateixes universitats.

d) Coordinar i desenrotllar, conjuntament amb el Sistema Universitari Valencià, l'accés als estudis superiors, de tal manera que es garantisquen els principis d'objectivitat, transparència, mèrit, capacitat i equitat en les oportunitats per a este accés.

e) Estudiar, analitzar, proposar i gestionar el procediment, partides pressupostàries i mitjans de finançament i inversió dels recursos que les universitats i els seus centres i estructures necessiten per al desplegament dels seus fins institucionals, així com per a la I+D+i, tant amb caràcter pressupostari anual com en termes de programació plurianual, i realitzar el seguiment i control d'este finançament, igual que el de les inversions corresponents.

f) Analitzar, proposar, impulsar, gestionar, executar i realitzar el seguiment de la política en matèria d'ajudes, beques i subvencions relativa a ensenyaments universitaris la competència dels quals corresponga a la Generalitat.

g) Autoritzar les operacions d'endeutament de les universitats públiques, previ informe favorable de la conselleria competent en matèria d'hisenda, així com les operacions de disposicions de fons previstes en el sistema de finançament de les infraestructures contingudes en el pla d'inversions de cada universitat prèviament aprovat.

h) Establir, en desplegament dels acords pel Consell, les instruccions necessàries per a la correcta execució i control de les operacions de crèdit, financeres i de disposició de fons del sistema de finançament de les inversions de les universitats públiques vigent a cada moment.

i) Impulsar la coordinació i la col·laboració, per raó de les matèries de la seua competència, amb els òrgans competents de l'Administració general de l'Estat o, si és el cas, d'altres administracions públiques, sense perjuí de les atribucions legals i reglamentàries d'altres òrgans de l'Administració de la Generalitat.

j) Coordinació, control i seguiment de l'Agència Valenciana d'Avaluació i Prospectiva i de l'Institut Superior d'Ensenyances Artístiques de la Comunitat Valenciana.

k) Exercir les competències que l'ordenament jurídic atribuïx a l'Administració Educativa en matèria universitària, de formació superior, en l'àmbit de la Comunitat Valenciana, excepte les que corresponguen a les persones que ostenten la titularitat de la secretaria autonòmica i de la conselleria de la qual depenen o, si és el cas, a altres conselleries o al Consell.

l) Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb el que s'establix en les disposicions i instruccions dictades pels òrgans competents.

m) Elaborar, emetre informes i proposar disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.

n) Qualsevol altra que li encomane la persona titular de la Conselleria o li conferisquen les disposicions vigents.

*Article 18. Direcció General de Ciència i Investigació*

La Direcció General de Ciència i Investigació exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de política científica i d'investigació, planificació estratègica per al desenrotllament de la investigació científica, promoció i finançament de la investigació, suport al talent investigador i als parcs científics; implantació i millora d'infraestructures i equipament per a la investigació i coordinació de les actuacions d'altres conselleries i entitats de la Generalitat amb competències en estes matèries. I entre altres exercirà les competències següents:

a) Gestionar els programes d'inversió en millores i implantació d'infraestructures i equipaments per a la investigació, així com de les infraestructures científiques de caràcter singular.

b) Realitzar el seguiment i l'avaluació de les actuacions previstes en els programes operatius i iniciatives de la Unió Europea en matèria d'I+D+i.

c) Analitzar, proposar, impulsar, gestionar, executar i realitzar el seguiment de la política relativa a programes, beques, subvencions i altres instruments de finançament i promoció de la investigació, la ciència i el desenrotllament tecnològic, si és el cas, impulsant i coordinant la I+D+i en altres conselleries o entitats de la Generalitat.

d) Impulsar mesures tendents a potenciar l'articulació del Sistema Valencià d'Investigació Científica, Desenrotllament i Innovació Tecnològica i la seua connexió amb l'àmbit universitari i estudis superiors.

e) Planificar, coordinar, avaluar i realitzar el seguiment de la política científica, de la investigació, la innovació i de la transferència de ciència i tecnologia.

f) Canalitzar, promoure i difondre la presència, les estratègies i els resultats obtinguts de la investigació i de la innovació pública en matèries de la seua competència en tots els àmbits socials, econòmics, acadèmics, científics i institucionals, tant d'àmbit nacional com internacional, amb la finalitat d'aconseguir una participació, implicació i una corresponsabilitat efectives en l'esforç investigador i innovador, així com la captació dels fons i ajudes necessàries per a l'impuls de la I+D+i.

g) Fomentar i impulsar l'adequada i eficient relació, coordinació i trobada entre l'oferta d'I+D+i, fonamentalment d'origen universitari, i la demanda existent en esta matèria per part dels sectors productius i de l'empresa en general, i també de les administracions públiques, i fomentar la generació i obtenció dels recursos corresponents.

h) Proposar, impulsar, executar i realitzar el seguiment de la política en matèria de parcs científics, d'instituts d'investigació i universitaris i interuniversitaris, i, en general d'infraestructures d'investigació i de transferència ciència-tecnologia en estos parcs i instituts.

i) Promoure la col·laboració amb entitats públiques i privades, per a desplegar les polítiques d'investigació científica i desenrotllament i innovació tecnològica, assumint la coordinació dins de la Generalitat en relació amb la I+D+i vinculada al Sistema Universitari Valencià.

j) Dissenyar i posar en marxa plans, programes i projectes destinats a la implementació d'actuacions concretes per a garantir l'èxit de transferència ciència i tecnologia.

k) Avaluar i fer el seguiment de convenis i altres instruments de cooperació amb institucions públiques i privades en matèria de foment de la transferència ciència-tecnologia, sense perjuí de les competències que sobre esta matèria té la Subsecretaria.

l) Realitzar la coordinació amb la Fundació de la Comunitat Valenciana d'Investigació d'Excel·lència per a la planificació, programació i execució d'actuacions en matèria de suport al talent investigador.

m) Gestionar la implantació d'acadèmies científiques, culturals i artístiques, i el Registre d'Acadèmies de la Comunitat Valenciana.

n) Qualsevol altra que li encomane la persona titular de la Conselleria o li conferisquen les disposicions vigents.

Secretaria Autonòmica d'Ocupació

*Article 19. Secretaria Autonòmica d'Ocupació*

1. La Secretaria Autonòmica d'Ocupació exercix les funcions que se li atribuïxen en l'article 68 de la Llei 5/1983, de 30 de desembre, del Consell, en matèria de treball, seguretat i salut laboral, cooperativisme i economia social, foment de l'ocupació, conciliació laboral, inspecció de treball, intermediació en el mercat laboral i relacions laborals, activitat i funcionament de Labora (Servici Valencià d'Ocupació i Formació), i exercix la superior direcció d'esta entitat.

2. De la Secretaria Autonòmica d'Ocupació depén la Direcció General de Treball, Cooperativisme i Seguretat Laboral.

*Article 20. Direcció General de Treball, Cooperativisme i Seguretat Laboral*

La Direcció General de Treball, Cooperativisme i Seguretat Laboral exercix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de treball, conciliació laboral, inspecció de treball, seguretat laboral i relacions laborals, així com en matèria de cooperativisme i economia social. Així mateix, establirà les directrius generals de la política creditícia en l'àmbit de les seues competències, promovent els instruments financers relacionats amb el cooperativisme i l'economia social, que a este efecte es constituïsquen en coordinació amb l'Institut Valencià de Finances, d'acord amb les previsions pressupostàries oportunes. Entre altres, exercirà les següents competències:

a) Fomentar la cultura emprenedora, l'esperit empresarial i l'autoocupació. Elaborar propostes per al desenrotllament de polítiques públiques i programes de foment de l'emprenedoria.

b) Efectuar la prospecció financera de vies de finançament per a les polítiques de suport a l'emprenedoria.

c) Dur a terme anàlisis d'experiències en el marc de la Unió Europea sobre programes de suport a l'emprenedoria.

d) Fomentar la responsabilitat social empresarial.

e) Impulsar i donar suport a mesures a favor de les dones emprenedores, jóvens i treballadores i treballadors afectats per expedients de regulació d'ocupació.

f) Donar suport a les persones emprenedores i a les empreses naixents, mitjançant l'oferta de servicis especialitzats i assessorament.

g) Exercir les competències de la Generalitat en matèria d'assessorament, inscripció, fiscalització i, si és el cas, intervenció de societats cooperatives.

h) Exercir les funcions registrals atribuïdes en l'Oficina Central del Registre de Cooperatives de la Comunitat Valenciana, així com les de coordinació de les oficines del registre, vigilància, formació, estadística i publicació també atribuïdes a este.

i) Exercir les funcions en matèria de qualificació administrativa i registre de societats laborals.

j) Gestionar en el seu àmbit funcional el seguiment i control de les mesures de foment de l'economia social.

k) Exercir com a autoritat laboral en la Comunitat Valenciana.

l) Regular les condicions individuals i col·lectives de treball en els casos que legalment corresponga.

m) Resoldre els expedients sancionadors de l'orde social i de prevenció de riscos laborals.

n) Exercir les funcions de mediació, arbitratge i conciliació laboral i d'oficina pública de registre d'actes electorals sindicals, així com les competències de l'exercici d'autoritat pública.

o) Gestionar els registres administratius d'associacions empresarials, sindicals, de treballadores i treballadors autònoms, d'empreses acreditades del sector de la construcció, d'empreses de treball temporal, el registre dels convenis col·lectius de treball i la inspecció i, si és el cas, sanció.

p) Executar les disposicions d'aplicació en l'àmbit de les persones treballadores autònomes.

q) Exercir les competències atribuïdes a la Comunitat Valenciana en l'àmbit del benestar laboral de persones treballadores.

r) Duu a terme les actuacions tendents a garantir una acció coordinada en el servici públic de la Inspecció de Treball i Seguretat Laboral en la Comunitat Valenciana.

s) Prestar assistència tècnica i pressupostària al Consell del Treball Autònom de la Comunitat Valenciana.

t) Qualsevol altra que li encomane la persona titular de la Conselleria o li conferisquen les disposicions vigents.

CAPÍTOL III

*Subsecretaria*

*Article 21. Subsecretaria*

La Subsecretaria, davall la dependència directa de la persona titular del departament, exercirà les funcions establides en l'article 69 de la Llei del Consell, així com la planificació, programació gestió i execució de les infraestructures educatives, la tramitació de la contractació d'obres i l'aprovisionament, desenrotllament i implantació de productes, recursos i servicis tecnològics necessaris en l'àmbit de les seues competències, especialment educatius, així com la tramitació dels procediments de responsabilitat patrimonial i l'exercici de la potestat disciplinària, excepte en el cas que la sanció proposada siga la de separació del servici. Entre altres, exercirà les següents competències:

a) Dirigir i gestionar els servicis generals i les dependències comunes de la Conselleria.

b) Tramitar els expedients de contractació, excepte en aquelles matèries que reglamentàriament estiguen assignades a altres centres directius.

c) Gestionar la tramitació i coordinació dels convenis i acords de col·laboració del departament, així com els que hagen de proposar-se al Consell per a la seua subscripció amb entitats públiques o privades.

d)Tramitar els expedients de responsabilitat patrimonial.

e) Coordinar, supervisar i controlar l'organització i el funcionament de tots els centres, servicis i unitats de la Conselleria.

f) Tramitar i coordinar les consultes davant de l'Advocacia General de la Generalitat que assistisca el departament, dels òrgans superiors i directius i de les unitats administratives de la Conselleria.

g) Supervisar i remetre els expedients d'assumptes que s'hagen d'elevar a la Comissió de Secretaris Autonòmics i Subsecretaris, així com emetre informe sobre els assumptes que hagen de sotmetre's al Consell, al president o presidenta de la Generalitat o a altres òrgans, quan això siga preceptiu o ho dispose així la persona titular de la Conselleria.

h) Coordinar la tramitació de projectes normatius.

i) Informar el personal directiu de la Conselleria de la procedència legal i la viabilitat econòmica dels seus projectes, plans i programes d'actuació.

j) Realitzar la planificació i programació econòmica, elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.

k) Tramitar i formalitzar els ingressos que s'originen per les activitats dels diferents centres directius del departament.

l) Dissenyar, executar i mantindre actualitzats els programes d'informació i gestió econòmica del departament, establint les directrius per a la correcta gestió de gastos i ingressos i l'òptima utilització dels recursos.

m) Planificar i controlar les inversions i operacions de capital de la Conselleria, realitzant els actes de gestió que reglamentàriament li corresponguen.

n) Tramitar, proposar i, en general, executar els actes de gestió econòmica i administrativa que corresponguen a l'àmbit funcional de la Subsecretaria, i d'acord amb el que establisquen les disposicions i instruccions dictades pels òrgans competents.

o) Gestionar les gastos de personal del departament i tramitar les incidències de nòmina, sense perjuí de les facultats atribuïdes a altres òrgans, i exercir la direcció, coordinació i control sobre les diferents unitats de la Conselleria que intervinguen en el seu procés d'elaboració.

p) La gestió patrimonial dels béns afectes a la Conselleria.

q) Disposar la publicació, quan siga procedent, de les disposicions, resolucions i anuncis que emanen d'òrgans de la Conselleria en els diaris oficials.

r) Elaborar, emetre informes i proposar disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.

s) Promoure i coordinar les accions i mesures de transparència que s'establisquen en l'àmbit de la Conselleria, en compliment del que es disposa en la Llei 1/2022, de 13 d'abril, de transparència i bon govern de la Comunitat Valenciana, i realitzar-ne el seguiment i la vigilància.

t) Exercir la potestat disciplinària respecte del personal no docent adscrit a la Conselleria, excepte en el cas que la sanció proposada siga la de separació del servici.

u) Promoure i coordinar les accions i mesures de protecció de dades que s'establisquen en l'àmbit de la Conselleria, en compliment del que es disposa en la normativa reguladora de la matèria, i realitzar-ne el seguiment i la vigilància.

v) Qualsevol altra que li encomane la persona titular de la Conselleria o li conferisquen les disposicions vigents.

De la Subsecretaria depén el centre directiu següent: Direcció General d'Infraestructures Educatives.

*Article 22. Direcció General d'Infraestructures Educatives*

La Direcció de la General d'Infraestructures Educatives exercirà les competències previstes en l'article 70 de la Llei del Consell, i assumix les competències en matèria de proposta, planificació, programació, gestió i execució de les infraestructures educatives i la innovació tecnològica educativa, inclòs l'aprovisionament, desenrotllament i implantació de productes, recursos en l'àmbit de les seues competències, així com la seua contractació, assistència i gestió economicoadministrativa. Entre altres, exercirà les següents competències:

a)  Redacció, gestió i supervisió dels projectes tècnics de construccions escolars, i la direcció, seguiment i control de l'execució de les obres en centres educatius. Tot això, amb referència a aquells l'execució dels quals assumisca directament la Conselleria.

b) Planificar i gestionar la tramitació tecnicoadministrativa de les actuacions incloses en el programa Edificant.

c) Proposar i revisar les delegacions de competències en cooperació amb les administracions locals per a la construcció, ampliació, adequació, reforma i equipament de centres públics de la Generalitat.

d) Elaborar les normes de disseny i qualitat dels centres docents.

e) Planificar i estudiar, conjuntament i en coordinació amb els centres directius competents, el programa de necessitats de construccions escolars i la realització d'estudis de viabilitat tècnica de parcel·les, també pel que fa a les tecnologies de la informació i les comunicacions.

f) La revisió i actualització dels mòduls de cost de les obres, així com els preus unitaris d'estudis i treballs relacionats amb aquells.

g)Emetre informes en matèria d'infraestructures educatives i sobre tots aquells documents urbanístics referents a la reserva de sòl dotacional d'ús escolar, de conformitat amb la normativa vigent.

h) Suport tècnic i supervisió de la documentació tècnica pel que fa al compliment dels requisits mínims dels espais exigibles per la normativa específica en cada nivell d'ensenyament, en la tramitació dels expedients relatius a la creació, autorització i modificació de centres privats, així com dels centres públics que no són de titularitat de la Generalitat.

i) Potenciar, desenrotllar i aplicar les tecnologies de la informació i les comunicacions en l'àmbit de l'educació.

j) La gestió de les dotacions en infraestructura de tecnologies de la informació i les comunicacions per al desenrotllament adequat del sistema educatiu.

k) La gestió de les dotacions per a l'equipament, tant de caràcter general com específic, dels centres docents públics d'ensenyament no universitari i altres dependències del departament, sense perjuí de les funcions que puguen correspondre a altres òrgans i en coordinació amb estos.

l) Elaborar les especificacions tècniques i la qualificació de l'equipament informàtic i de les aplicacions informàtiques que es destinen als centres docents.

m) Gestionar el suport i l'assistència tècnica tant en l'equipament informàtic com en les comunicacions i en les aplicacions informàtiques dels centres docents dependents d'esta conselleria, en coordinació amb l'òrgan competent en matèria de tecnologies de la informació i les comunicacions de la Generalitat.

n) La proposta de convocatòries d'ajudes, premis i beques en matèria d'innovació tecnològica educativa.

o) Planificar i dissenyar els itineraris formatius, en col·laboració amb l'òrgan competent en la formació del professorat no universitari, en matèria de tecnologies de la informació i les comunicacions.

p) Planificar, prioritzar i coordinar les necessitats en matèria informàtica respecte d'aplicacions, comunicacions i suports per al departament, en coordinació amb l'òrgan competent en matèria de tecnologies de la informació i les comunicacions de la Generalitat.

q) Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb el que establixen les disposicions i instruccions dictades pels òrgans competents.

r) Qualsevol altra funció que li encomanen la persona titular de la Conselleria, la titular de la Subsecretaria o que li conferisquen les disposicions legals.

DISPOSICIONS ADDICIONALS

*Primera. Entitats del sector públic adscrites a la Conselleria d'Educació, Cultura, Universitats i Ocupació*

S'enquadren en la Conselleria a la Conselleria d'Educació, Cultura, Universitats i Ocupació les següents entitats del sector públic instrumental de la Generalitat:

a) Labora Servici Valencià d'Ocupació i Formació.

b) Institut Valencià de Seguretat i Salut en el Treball (INVASSAT).

c) La Fundació Tribunal d'Arbitratge Laboral de la Comunitat Valenciana.

d) L'Agència Valenciana d'Avaluació i Prospectiva (AVAP).

e) L'Institut Superior d'Ensenyances Artístiques de la Comunitat Valenciana (ISEACV).

f) Construccions i Infraestructura Educatives de la Generalitat Valenciana (CIEGSA).

g) Institut Valencià d'Art Modern.

h) Institut Valencià de Cultura.

i) Institut Valencià de Conservació, Restauració i Investigació.

j) Patronat del Misteri d'Elx.

k) Consorci de Museus de la Comunitat Valenciana.

l) Palau de les Arts Reina Sofia, Fundació de la Comunitat Valenciana.

*Segona. Adscripció de la Junta Qualificadora de Coneixements de Valencià*

La Junta Qualificadora de Coneixements de Valencià queda adscrita a la Direcció General d'Ordenació Educativa i Política lingüística.

*Tercera. Adscripció de la Fundació de la Comunitat Valenciana d'Investigació d'Excel·lència*

La Fundació de la Comunitat Valenciana d'Investigació d'Excel·lència queda adscrita a la Secretaria Autonòmica d'Universitats.

*Quarta. Adscripció de museus i entitats culturals*

El Museu de Belles Arts de València, així com el seu personal, queden adscrits a la Secretaria Autonòmica de Cultura.

El Museu Castell-Teatre de Sagunt, el Museu Arqueològic de Sagunt, el Museu Històric de Sagunt, el Museu de la Valltorta de Tírig, el Monestir de Santa Maria de la Valldigna, i el Centre d'Arqueologia Subaquàtica de la Comunitat Valenciana, així com el seu personal queden adscrits orgànicament i funcionalment a la Direcció General de Patrimoni Cultural.

El Museu de la Impremta i de les Arts Gràfiques del Puig de Santa Maria, així com el seu personal, queden adscrits orgànicament i funcionalment a la Direcció General de Cultura.

*Quinta. Adscripció de l'Arxiu Històric de la Comunitat Valenciana*

L'Arxiu Històric de la Comunitat Valenciana queda adscrit orgànicament i funcionalment a la Direcció General de Cultura.

*Sexta. Adscripció del Patronat del Misteri d'Elx i del Patronat del Palmerar d'Elx*

El Patronat del Misteri d'Elx i del Patronat del Palmerar d'Elx s'articulen, orgànicament i funcionalment, a través de la Direcció General de Patrimoni Cultural.

*Sèptima. No-incidència pressupostària*

La implementació d'este decret no implicarà augment del gasto públic i, en tot cas, haurà de ser atés amb els seus mitjans personals i materials.

DISPOSICIONS TRANSITÒRIES

*Primera. Règim transitori de les unitats i llocs de treball de nivell administratiu*

Els diferents centres gestionaran els crèdits relatius a les competències que els ha atribuït este decret.

Al mateix temps, les unitats i llocs de treball de nivell administratiu configurades d'acord amb l'anterior estructura de conselleries del Consell i els corresponents reglaments orgànics i funcionals continuaran subsistents, retribuïdes amb càrrec als mateixos crèdits pressupostaris amb els quals ho eren fins al moment, i donant el suport administratiu en relació amb aquells assumptes i expedients que els corresponguen en les matèries que gestionaven amb anterioritat a l'entrada en vigor d'este decret, sense perjuí de la competència per a resoldre dels òrgans als quals els ha sigut atribuïda. Tot això, es mantindrà fins que es dicte l'orde de desplegament d'este reglament i es duguen a terme les modificacions pressupostàries corresponents, així com les actuacions que corresponga sobre els esmentats llocs de treball en el marc de la vigent normativa en matèria de funció pública per a l'adequació de la nova estructura orgànica i sense perjuí que, posteriorment, siguen aprovades les relacions de llocs de treball adaptades a esta.

Així mateix, des del moment d'entrada en vigor d'este decret i sense perjuí del que s'ha exposat, es podran produir els canvis d'adscripció d'unitats administratives que corresponga, de conformitat amb la reorganització efectuada.

DISPOSICIÓ DEROGATÒRIA

*Única Derogació normativa*

Queden derogades totes les disposicions del mateix rang o inferior que s'oposen a este decret. No obstant això, continuaran en vigor aquelles previsions referents al nivell administratiu del departament, mentre es dicte l'orde de desplegament d'este decret, de conformitat amb el que s'establix en l'article 84 del Decret 81/2024, de 12 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat.

DISPOSICIONS FINALS

*Primera. Habilitació per al desplegament i l'execució del decret*

Es faculta la persona titular de la Conselleria d'Educació, Cultura, Universitats i Ocupació per a dictar les disposicions que requerisca l'execució i el desplegament d'este decret, en compliment del que es disposa en l'article 65 de la Llei del Consell.

*Segona. Modificació de l'article 6, punt 1, del Decret 128/2016, de 7 d'octubre, del Consell, pel qual es regula la Junta Qualificadora de Coneixements de Valencià*

En el sentit següent:

«Article 6. Composició

1. La composició de la JQCV és la següent:

a) Presidència: la persona titular de la subdirecció general amb competències en matèria de política lingüística.

b) Vicepresidència: la persona titular de la direcció del servici que tinga atribuïdes les funcions en matèria d'acreditació del valencià.

c) Una vocalia nomenada per la persona titular de la conselleria amb competències en matèria de política lingüística, a proposta de l'Acadèmia Valenciana de la Llengua.

d) Una vocalia en representació de la Comissió Interuniversitària d'Estandardització d'Acreditacioms de Coneixements de Valencià (CIEACOVA), nomenada per la persona titular de la conselleria amb competències en matèria de política lingüística, a proposta del ple d'aquella.

e) Quatre vocalies nomenades per la persona titular de la conselleria amb competències en matèria de política lingüística, a proposta de la persona titular de la direcció general amb competències en matèria de política lingüística, entre persones relacionades amb l'ensenyament, la difusió del valencià i de les entitats locals que compten amb oficines de promoció del valencià.

f) Secretaria, sense vot: la persona funcionària de la direcció general amb competències en matèria de política lingüística. Serà designada per la persona titular de la subdirecció general amb competències en matèria de política lingüística. Podrà ser lliurement destituïda pel mateix òrgan que la va nomenar.»

*Tercera. Modificació dels articles 8 i 9 del Decret 27/2019, d'1 de març, del Consell, d'aprovació del Reglament d'organització i funcionament de l'Institut Valencià de Conservació, Restauració i Investigació*

En el següent sentit:

Article 8. La Vicepresidència

1. La Vicepresidència de l'Institut i del seu Consell Rector l'ostentarà la persona que ostente la secretaria autonòmica competent en patrimoni cultural valencià.

2. La Vicepresidència tindrà les funcions que li delegue la Presidència de l'Institut.

3. La persona que ostente la Vicepresidència substituirà a la persona que ostente la Presidència de l'Institut en els supòsits d'absència, vacant o malaltia o abstenció legal."

Article 9. El Consell Rector

1. El Consell Rector estarà integrat per la Presidència i la Vicepresidència de l'Institut, i per les següents vocalies:

a) La persona que ocupe la direcció general amb competències en matèria de patrimoni cultural valencià, la que ocupe la direcció general amb competències del llibre, arxius i biblioteques, i una en representació del Consell Valencià de Cultura.

b) Dos vocalies de lliure designació i remoció per la Presidència de l'Institut, mitjançant la resolució, entre persones de rellevant prestigi professional en qualsevol dels camps relacionats amb la protecció, difusió, conservació i restauració dels béns patrimonials.

c) Una persona representant de la conselleria competent en matèria d'hisenda i del sector públic instrumental, amb rang mínim de director general, designada per la persona titular mitjançant la resolució.

d) A més, assistirà a les sessions, amb veu i sense vot, una persona representant de l'Advocacia General de la Generalitat per a l'assessorament jurídic

2. Les vocalies de lliure designació ho seran per un període de quatre anys i les persones que les ostenten seran destituïdes lliurement per la Presidència, o per raó de finalització del període de nomenament, malaltia greu, jubilació o defunció. En cas de produir-se vacants, es cobriran seguint els mecanismes establits per a la seua designació.

3. La Secretaria del Consell Rector recaurà en la persona que ocupe la subdirecció general amb funcions en matèria de sector públic instrumental de caràcter cultural. També corresponen a la Secretaria del Consell Rector, les altres funcions previstes en la legislació bàsica com assenyalen els articles 15 a 18 de la Llei 40/2015, d'1 de juliol.

4. La persona que ostente la Direcció de l'Institut assistirà a les sessions del Consell Rector amb veu i vot, excepte quan haja de tractar-se del seu nomenament o destitució, o altres assumptes que, per afectar-lo de manera directa, motiven la petició de la seua absència per part de la Presidència.

5. La composició del Consell Rector respondrà al principi de presència equilibrada, d'acord amb el que s'establix en l'article 7.4 de la Llei orgànica 3/2007, de 22 de març, per a la igualtat efectiva de dones i hòmens, i en l'article 10 de la Llei 9/2003, de 2 d'abril, de la Generalitat per a la igualtat entre dones i hòmens."

*Quarta. Entrada en vigor*

Este decret entrarà en vigor l'endemà de publicar-se en el *Diari Oficial de la Generalitat Valenciana*.

  

València, 12 de novembre de 2024

Carlos Mazón Guixot

President de la Generalitat

José Antonio Rovira Jover

Conseller d'Educació, Cultura, Universitats i Ocupació


Còpia Permalink ELI